Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2020/C 197/09)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„VARAŽDINSKI KLIPIČ“

ELi nr: PGI-HR-02386 – 16.1.2018

KPN ( ) KGT (X)

1. Nimi

„Varaždinski klipič“

2. Liikmesriik või kolmas riik

Horvaatia

3. Põllumajandustoote või toidu kirjeldus

3.1. Toote liik

Klass 2.3. Leib, valikpagaritooted, koogid, kondiitritooted, küpsised ja muud pagaritooted

3.2. Punktis 1 esitatud nimetusele vastava toote kirjeldus

Lõpptoode „Varaždinski klipič“ on pulgakujuline küpsetis, mis on vähemalt 25 cm pikkune ning mille kummalgi pool on vähemalt neli murdekohta. Küpsetatud toote „Varaždinski klipič“ sisemus on valge, selles on taina kerkimisel tekkinud väikesed korrapäratud augud, samal ajal kui selle kooriku välispind on ebaühtlase värvusega, varieerudes tumekollasest kuldseni. Toote „Varaždinski klipič“ pind kaetakse munaga ja peale puistatakse köömneid. Väline tekstuur: ühtlane kindel konsistents. Sisemine tekstuur: pehme ja õrn. Toote „Varaždinski klipič“ söömisel tekib suus krõmpsuv tunne, mis jätab alguses pehme mulje ja sulab seejärel suus. Sellel on piimjas, veidi hapukas maitse.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Peale püülijahu on toote „Varaždinski klipič“ valmistamisel kasutatud taina koostisosad piim, päevalille- või taimeõli, pärm, suhkur ja sool.

3.4. Täpsustage tootmise erietapid, mis peavad toimuma määratletud geograafilises piirkonnas

Kõik tootmisetapid alates taina ettevalmistamisest ja valmistamisest, selle pulkadeks vormimise ja lõpptoote „Varaždinski klipič“ küpsetamiseni peavad toimuma punktis 4 määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

–

3.6. Sellise toote märgistamise erieeskirjad, millele registreeritud nimetus viitab

–

4. Geograafilise piirkonna täpne määratlus

Toote „Varaždinski klipič“ tootmispiirkond hõlmab kogu Varaždini maakonna geograafilist piirkonda. Varaždini maakond piirneb loodes Sloveeniaga, põhjas Međimurje maakonnaga, idas Koprivnica-Križevci maakonnaga, lõunas Zagrebi maakonnaga ja edelas Krapina-Zagorje maakonnaga.

5. Seos geograafilise piirkonnaga

Toote „Varaždinski klipič“ kaitse põhineb selle pikaajalise tootmistraditsiooni käigus saavutatud mainel ja selle seostel Varaždini maakonnaga.

Nimi „Varaždinski klipič“ ja selle retsept avaldati esmakordselt 18. sajandil ning seda retsepti on põlvest põlve edasi antud tänapäevani. Varaždini maakonna gastronoomiat mõjutab tugevalt Kesk-Euroopa köök, kuid sellest piirkonnast pärit vanade rahvaretseptide alleshoidmise abil on see suutnud säilitada oma autonoomia. Esimest korda valmistasid toodet „Varaždinski klipič“ Varaždini piirkonna koduperenaised, kes kasutasid nisu- ja maisijahu – Varaždini köögi peamised koostisosad – ning oma leidlikkust ja kulinaarseid oskusi saiapulkade käsitsi valmistamiseks. Sel viisil tehakse seda ka tänapäeval. Varaždini piirkond iseloomustas hästi arenenud pagaritööstus. Leiva- ja pagaritooteid on valmistatud alates 13. sajandi lõpust. Aja jooksul kandus toote „Varaždinski klipič“ valmistamise protsess kohalikelt koduperenaistelt Varaždini piirkonna pagaritele, kes paljude aastate jooksul omandasid toote „Varaždinski klipič“ valmistamisega seotud kogemusi ja teadmisi, mida põlvest põlve edasi anti. Nii kujunes välja toote „Varaždinski klipič“ valmistamise traditsioon, mida kasutavad jätkuvalt nii koduperenaised kui ka pagarid ning mille mainet seostataks tihedalt piirkonnaga, kust see on pärit. On avaldatud mitmeid kulinaariateoseid toote „Varaždinski klipič“ valmistamise kohta.

Sõna „klip“ ilmus sõnastikesse juba 18. sajandil ning 19. sajandi lõpus oli selle tähendus „teatav väikese pulga laadne viljapea [nisupea]“. Lõpuks sai see konkreetne tõlvikukujuline (klip) soolane saiapulk tuntuks oma hellitusnime klipič järgi Varaždini piirkonnas (T. Lipljin, 2013, „Rječnik varaždinskoga kajkavskog govora“).

On olemas konkreetne taina valmistamismeetod, mille kohaselt tainast venitatakse enne ribadeks lõikamist ja lõplikuks kujuks, st väikeseks pulgaks, rullimist. Toodet „Varaždinski klipič“ eristab teistest samalaadsetest pagaritoodetest see, et sellel peab kummalgi poolel olema neli murdekohta. Sellise kuju ja välimusega taina valmistamine näitab Varaždini maakonna tootjate teadmisi ja oskusi. Selliselt valmistatud tainas annab tootele „Varaždinski klipič“ omapärase välimuse ja sisemuse, konsistentsi ja maitse, tehes sellest ainulaadse pagaritoote.

Toodet „Varaždinski klipič“ iseloomustab veidi krõmpsuv tunne suus, see on pealt köömnetega kaetud, mis eristab seda samalaadsetest väikestest saiadest, ning selle välispind on ebaühtlane, tumekollase kuni kuldse värvusega.

Toote „Varaždinski klipič“ eripära kirjeldatakse köögiajakirja „Kuchnia“, mille kogu üks number on pühendatud Horvaatia ja Varaždini gastronoomilisele pärandile, artiklis (2005. aasta ajakiri „Kuchnia“, „Slone paluchy z Varaždina“).

Toote „Varaždinski klipič“ kaitse põhineb selle pikaajalise tootmistraditsiooni käigus saavutatud mainel. Varaždini linnamuuseumis hoitava 1916. aastast pärit käsitsi kirjutatud arve koopiast nähtub, et „Tsiviilkorpus maksab pagar Antun Bakačile 10 krooni 300 klipić’i kohaletoimetamise eest“ (pagar Antun Bakač, 1916, Varaždini linnamuuseum), mis tõendab pikaajalist tootmistraditsiooni Varaždini maakonnas. Kohalike pagarite ja kokkade kasutatava traditsioonilise tootmismeetodi eripära tuleneb nende tainavalmistamise oskusest, mille puhul on oluline saavutada koostisosade õige proportsioon ja sõtkuda tainast käsitsi, kuni see saavutab oma lõpliku pulgalaadse kuju.

Mitmes väljaandes toodud viited tootele „Varaždinski klipič“ näitavad toote mainet. Nende tootele „Varaždinski klipič“ tehtud arvukate viidete hulka kuuluvad:

— 2007. aastal ilmunud teos „Vodič kroz hrvatske gastro ikone“ (Horvaatia kokakunsti tähtsaavutuste teejuht), mis sisaldab Varaždini linnas ja selle ümbruses olevate toitlustusasutuste menüüdes leiduva toote „Varaždinski klipič“ valmistamise retsepti (mitu autorit, 2007 „Vodič kroz hrvatske gastro ikone“);

— artikkel 1987. aasta suveülikooli mängude ajal ajalehes „Varaždinske vijesti“ ilmunud artikkel, milles kirjutati, et „peaaegu keegi ei suutnud vastu panna tootele „Varaždinski klipič“, kuigi vaid üksikud suutsid selle nime meelde jätta“ (Varaždinske vijesti 1987);

— 2006. aasta monograafia „Varaždin u slici i riječi“ (Varaždin piltides ja sõnades), mille kohaselt „kuuluvad kohalike eriroogade hulka „Varaždinski klipič“, „pogačice s čvarcima“ (seakõrnetega skoonid) ja „Varaždinski medenjaci“ (piparkook)“ (Stanek d.o.o. 2006, Varaždin u slici i riječi);

— viited sellele kui Varaždini linna traditsioonilisele tootele: väljaanded „Putovi tradicionalne hrane – POT“ (traditsioonilise toidu rajad) (POT 2007. aasta juhend) ja „Krenite na via Urbium“ (minge Via Urbiumile) (B. Tropp, 2008: Prilika za kulinarske specijalitete, raamatus: B. Zavrnik, Krenite na Via Urbium).

Selleks et vältida selliseid traditsioonilisi tooteid nagu „Varaždinski klipič“ ei unustataks, on Varaždini maakonna lasteaedades juba palju aastaid korraldatud õpitöötubasid, kus koolieelikutele antakse edasi traditsiooniliste kohalike toodete valmistamisega seotud teadmisi ja oskusi. Nii hakkavad nad täiskasvanuikka jõudes hindama ja tarbima tõeliselt traditsioonilisi tooteid (Varaždini maakond ja Dječji vrtić (lasteaed) Zeko 2015: Šetnja varaždinskim krajem (Jalutuskäik läbi Varaždini piirkonna)).

Lõpetuseks, „Varaždinski klipič“ on üks väheseid tooteid, millest on kirjutatud ja komponeeritud laul (Đ. Miketa, N. Grabar ja Štigleci lastekoor 2008, Varaždinski klipići).

Viide tootespetsifikaadi avaldamisele

(Viitemääruse artikli 6 lõike 1 teine lõik)

https://poljoprivreda.gov.hr/UserDocsImages/arhiva/datastore/filestore/83/Izmijenjena-Specifikacija-proizvoda-Varazdinski-klipic.pdf

(1) ELT L 343, 14.12.2012, lk 1.